IMF ชี้ข้อตกลงการค้าเสรีแปซิฟิกช่วยหนุนเศรษฐกิจและรายได้ของญี่ปุ่น
IMF ชี้ข้อตกลงการค้าเสรีแปซิฟิกช่วยหนุนเศรษฐกิจและรายได้ของญี่ปุ่น
24 ก.ค. 2558

นายลุค เอเวอแรท หัวหน้านักเศรษฐกิจฝ่ายกิจการญี่ปุ่นของกองทุนการเงินระหว่างประเทศ (IMF) เปิดเผยว่า ข้อตกลงการค้าเสรีแปซิฟิกจะเป็นแรงผลักดันการขยายตัวของเศรษฐกิจและรายได้ส่วนบุคคลของญี่ปุ่น
ข้อตกลงหุ้นส่วนยุทธศาสตร์เศรษฐกิจเอเชีย-แปซิฟิก (TPP) จะมีส่วนช่วยหนุนการขยายตัวทางเศรษฐกิจของญี่ปุ่นในสัดส่วน 0.2 – 0.3% ต่อปี พร้อมกับกล่าวว่า หากคำนวณตัวเลขนี้เป็นเวลา 10 ปี ก็จะพบว่าเศรษฐกิจมีการขยายตัวขึ้นอย่างมีนัยสำคัญ และนี่คือผลกระทบด้านบวกที่แท้จริงที่ได้มาจาก TPP
อัตรารายได้โดยรวมของญี่ปุ่นอาจมีการปรับตัวสูงขึ้นอีก 2-4% ใน 10 ปีข้างหน้า หลังจากที่ได้ร่วมลงนามข้อตกลงดังกล่าวซึ่งมีสหรัฐเป็นผู้นำ และมีญี่ปุ่นและประเทศต่างๆ ซึ่งมีเขตแดนติดชายฝั่งทะเลแปซิฟิกเข้าร่วมลงนาม ซึ่งข้อตกลงดังกล่าวครอบคลุมเศรษฐกิจทั่วโลกประมาณ 40%
นอกจากนี้ นายเอเวอแรทยังกล่าวด้วยว่า ความสำเร็จในการทำข้อตกลง TPP เป็นสิ่งสำคัญอย่างยิ่งต่อเศรษฐกิจญี่ปุ่นและเศรษฐกิจทั่วภูมิภาคเอเชีย
ประเทศต่างๆ 12 ประเทศที่เป็นหุ้นส่วนเศรษฐกิจเอเชีย-แปซิฟิกจะจัดการประชุมระดับรัฐมนตรีในสัปดาห์หน้าที่ฮาวาย
               